31996D0080
L 019/50
JURNALUL OFÍCIAL AL UNIUNII EUROPENE
DECIZIA COMISIEI
din 12 ianuarie 1996
de stabilire a modelului de certificat genealogic pentru ovulele animalelor de reproducere din specia bovină și datele pe care acesta trebuie să le conțină
(Text cu relevanță pentru SEE)
(96/80/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 77/504/CEE a Consiliului din 25 iulie 1977 privind animalele de reproducere de rasă pură din specia bovină (1), astfel cum a fost modificată ultima dată prin Tratatul de aderare a Austriei, Finlandei și Suediei, în special articolul 5 și articolul 6 alineatul (1) a cincea liniuță,
întrucât, în condițiile articolului 6 alineatul (1) a cincea liniuță din directiva menționată anterior, Comisia determină, în conformitate cu procedura prevăzută la articolul 8 din respectiva directivă, datele care trebuie incluse în certificatul genealogic care poate însoți ovulele animalelor de reproducere din specia bovină atunci când acestea intră în schimburile intracomunitare;
întrucât este posibilă dispensarea de aceste certificate, cu condiția ca datele din prezenta decizie să se găsească deja în documentele de referință pentru ovulele animalelor de reproducere din specia bovină care intră în schimburile intracomunitare;
întrucât modelul de certificat genealogic al animalelor de reproducere din specia bovină de rasă pură și datele pe care acesta trebuie să le conțină sunt deja prevăzute de Decizia 86/404/CEE a Comisiei (2); întrucât cele privind materialul seminal și ovulele fecundate sunt deja prevăzute de Decizia 88/124/CEE a Comisiei (3); întrucât informațiile privind animalele de reproducere din specia bovină trebuie să fie incluse în certificatul pentru ovule;
întrucât măsurile prevăzute de prezenta decizie sunt conforme cu avizul Comitetului permanent zootehnic.
ADOPTĂ PREZENTA DECIZIE:
Articolul 1
Următoarele date trebuie să fie incluse în certificatul pentru ovulele animalelor de reproducere din specia bovină:
-
datele actualizate menționate la articolul 1 din Decizia 86/404/CEE privind vaca donatoare, precum și grupa sangvină a acesteia;
-
informațiile care să permită identificarea ovulului, data recoltării sale, numele și adresa destinatarului și ale centrului de colectare a ovulelor.
În cazul în care există mai mult de un ovul pe paietă, acest fapt trebuie precizat clar; de asemenea, toate ovulele trebuie să provină de la aceeași femelă.
Articolul 2
Datele prevăzute la articolul 1 pot fi prevăzute:
1.
sub forma unui certificat conform modelului din anexă;
2.
în documentele care însoțesc ovulele de la specia bovină. În acest caz, autoritatea competentă trebuie să certifice că datele prevăzute la articolul 1 sunt menționate în aceste documente în următoarea formulă:
„Subsemnatul, certific că aceste documente conțin datele prevăzute la articolul 1 din Decizia 96/80/CE a Comisiei.”
Articolul 3
Prezenta decizie se adresează statelor membre.
Adoptată la Bruxelles, 12 ianuarie 1996.